送醫工郭耕道
作者：方回
朝代：宋

paragraphs: 上古三皇軒農羲，天始有柱地有基。
腹虛與實療民饑，心塞與開植民彝。
保民性命專厥司，握生殺權名曰醫。
萬事萬物有偶奇，一陰一陽之所爲。
五運六氣相參差，流行百骸敷四肢。
河隄蟻竅如針錐，榮衛微爽顛不治。
沉裏浮表數及遲，指下難明審毫釐。
能肉其骨扶其危，神聖工巧古所推。
汴梁凱旋并門師，代州之郭天下知。
半留中原半南移，大方脈科三百朞。
黄金臺邊驛騎馳，大樹古巷傳言絲。
趣裝北上揚喜眉，藥囊香細溫風吹。
肘後之祕神護持，本草我亦一二窺。
素問難經手曾披，但於一事似有疑。
左右心肝腎肺脾，女人反此背看之。
叔和脈經無此辭，託名爲訣翻支離。
尺盛尺弱分兩岐，句拙語俗意有疵。
舉世附和莫鉗鎚，惟晁公武能辨茲。
欲攀易牙別澠淄，郭侯去矣不可羈。
丹砂赤箭參朮芝，豕苓雞壅敗鼓皮。
百發百中謹所施，樓護侯鯖勿涎垂。
弘景當有還山期，贈行聊效黄庭詩。